8. klase

Tēma: Tehnoloģiju pasaule

2. nodarbība - Pozitīvas tiešsaistes reputācijas veidošana

**Nodarbības atsegums**

**Nodarbībā sasniedzamie rezultāti**

***Skolēnam veidojas izpratne par to,***

* kas ir reputācija, kas to veido;
* kā uzlabot reputāciju;
* kā aizsargāt un uzlabot savu personīgo un profesionālo reputāciju tiešsaistē, izmantojot dažādas stratēģijas.

***Skolēnam pilnveidojas morālais ieradums***

* pārdomāt, kā informācija, ar kuru dalās tiešsaistē, var pozitīvi vai negatīvi ietekmēt reputāciju.

**Atslēgvārdi:** izkopt, reputācija, etiķete

**Nodarbībā aplūkotās vērtības un tikumi**

|  |  |  |
| --- | --- | --- |
|  | No Pamatizglītības standarta | Papildus no programmas “e-TAP” |
| Vērtības | Cilvēka cieņa, darbs | Rūpes, patiesība, saskaņa |
| Tikumi | Gudrība, mērenība, atbildība | Radošums, pašvadība, zinātkāre, kritiskā spriestspēja, čaklums |

**Mācību materiāli:**

* *PowerPoint* prezentācija “Pozitīvas tiešsaistes reputācijas veidošana”.
* “Tiešsaistes reputācijas veidošanas rīcības plāns” (1. materiāls).
* Skolotājs – bezmaksas aplikācija *ClassPoint* savā datorā (sk. lietošanas instrukcijas [šeit](https://www.lu.lv/fileadmin/user_upload/lu_portal/projekti/pzi/ARETE/ETAP/Ka_izmantot_digitalizetas_prezentacijas.pdf))
* Skolēni – Telefons vai dators ar interneta pieslēgumu

**Atslēgas jautājumi:**

1. Vai, tavuprāt, laba reputācija ir svarīga?
2. Kā laba reputācija varētu tev palīdzēt dažādās dzīves jomās, piemēram, draudzībā, karjerā, brīvprātīgajā darbā?
3. Kādās dažādās jomās mēs varam izkopt savu reputāciju tiešsaistē?
4. Kāda informācija varētu sabojāt cilvēka reputāciju tiešsaistē?
5. Kādi tikumi veicina pozitīvas reputācijas veidošanu?
6. Kādi tikumi tev jāizmanto, lai sasniegtu savus mērķus?
7. Kā tehnoloģijas var palīdzēt tos sasniegt?

Mācību aktivitātes

Tehniskā sagatavošana: Nodarbībā tiek izmantota aplikācija *ClassPoint* (sk. [*ClassPoint* lietošanas instrukcijas](https://www.lu.lv/fileadmin/user_upload/lu_portal/projekti/pzi/ARETE/ETAP/Ka_izmantot_digitalizetas_prezentacijas.pdf)). Nodarbības sākumā skolotājs ielogojas savā *ClassPoint* kontā (cilnes *Inknoe ClassPoint* kreisajā pusē), tad palaiž prezentāciju uz lielo ekrānu. Prezentācijas augšējā labajā stūrī parādās nodarbības kods (*class code*).

[1. slaids] Skolotājs iepazīstina skolēnus ar nodarbības tēmu un aicina viņus pieslēgties vietnē <https://classpoint.app/>, izmantojot nodarbības kodu (*class code*) vai skenējot QR kodu, kas parādās, uzklikšķinot uz nodarbības koda. Kad skolēni pieslēgušies, skolotājs uzsāc nodarbību.

Ierosme (ieteicamais laiks 15 min.)

**[2. slaids]** Skolotājs uzsāk diskusiju un lūdz atcerēties cilvēkus, kuru reputācija, viņuprāt, ir pozitīva (tās var būt slavenības vai cilvēki, kurus ir satikuši vai pazīst), un ko viņi darīja, lai izveidotu pozitīvu reputāciju.

**[3. slaids]** Skolotājs pastāsta, ka bieži cilvēkiem ar labu reputāciju ir līdzīgas rakstura iezīmes un tikumi, piemēram, laipnība, godīgums, uzticamība u. c. Skolotājs uzdod jautājumu “Kādi tikumi piemīt jūsu nosauktajiem cilvēkiem?”, izmantojot digitālo rīku *Word Cloud.*

Skolotājs palaiž *Word Cloud* funkciju, uzklikšķinot uz prezentācijas pogu. Skolēni telefonā (aplikācijas baltajā rūtiņā) uzraksta savas atbildes (tikumus vai īsus teikumus) un sniedz tās (uzspiežot uz zilas pogas “*Add*”)*.* Skolēni var iesniegt vairākās atbildes. (*Piezīme - skolotājs var regulēt iesniegšanas laiku un atbilžu redzamību. Sk. detalizēti* [*ClassPoint lietošanas instrukcijās*](https://www.lu.lv/fileadmin/user_upload/lu_portal/projekti/pzi/ARETE/ETAP/Ka_izmantot_digitalizetas_prezentacijas.pdf)).

Kad skolēni pabeidza sniegt atbildes, skolotājs rāda vārdu mākoni ekrāna un kopīgi ar skolēniem pārrunā, , kādi ir visbiežāk izmantotie tikumi un kāpēc tie tika izvēlēti. (*Piezīme: izmantojot pogu ‘Insert results as a slide’ augšējā labajā stūrī, skolēni varēs redzēt arī jauno slaidu savā telefonā. Šajā gadījumā slaidu numerācija atšķirsies no šajā stundas plānā norādītās numerācijas!*).

**[4. slaids]** Skolotājs veido diskusiju ar skolēniem, uzdodot jautājumu: “Kā laba reputācija varētu tev palīdzēt dažādās dzīves jomās, piemēram, draudzībā, karjerā, brīvprātīgajā darbā?”

Skolēni apspriež šo jautājumu pāros un tad skolotājs aicina skolēnus dalīties ar savām pārdomām.

.

Kolēģu komentāri:

“Manuprāt, šī tēma ir ļoti atbilstoša, lai to pasniegtu attālināti, līdz ar to nevar uzskatīt attālināto procesu šīs tēmas pasniegšanā kā šķērsli.”

“Gribētu sacīt, ka ar šo tēmu viss ir tieši līdzsvarā. Varbūt varētu pielikt klāt vēl kādus vairāk konkrētus piemērus, kādu vizuāli veidotu profilu un to salīdzināt ar to profilu, kurš rada nevēlamu reputāciju, piemēram.”

1. aktivitāte. Reputācija tiešsaistē (ieteicamais laiks 10 min.)

**[5. slaids]** Skolotājs pastāsta, ka labu reputāciju var izveidot gan tiešsaistē, gan dzīvē un turpina diskusiju ar jautājumu un lūdz skolēnus minēt dažus piemērus no savas dzīves:

* Kādu informāciju par sevi mēs ikdienā publicējam tiešsaistē (izmantojot foto, video, blogus, komentārus, sociālos tīklus)?

Skolotājs atgādina, ka ir svarīgi paturēt prātā, ka visa tiešsaistes saziņa ir publiska. Viss, ko cilvēks publicējis tiešsaistē, visticamāk, pastāvēs tur vienmēr.

**[6. slaids]** Skolotājs aicina skolēnus atbildēt uz jautājumu: “Kāda informācija varētu sabojāt cilvēka reputāciju tiešsaistē? Vai vari nosaukt piemērus?”, izmantojot digitālo rīku *Short Answer.*

Skolotājs palaiž *Short Answer* funkciju, uzklikšķinot uz prezentācijas pogu. Skolēni telefonā (aplikācijas baltajā rūtiņā) uzraksta savas atbildes (īsus teikumus) un sniedz tās (uzspiežot uz zilas pogas “*Submit*”)*.* Skolēni var iesniegt tikai vienu atbildi. (*Piezīme - skolotājs var regulēt iesniegšanas laiku. Sk. detalizēti* [*ClassPoint lietošanas instrukcijās*](https://www.lu.lv/fileadmin/user_upload/lu_portal/projekti/pzi/ARETE/ETAP/Ka_izmantot_digitalizetas_prezentacijas.pdf)).

Kad skolēni pabeidza sniegt atbildes, skolotājs dalās ar aptaujas rezultātiem, kas parādās ekrānā kā atsevišķas līmlapiņas, un kopīgi ar skolēniem pārrunā tās. (*Piezīme: izmantojot pogu ‘Insert results as a slide’ augšējā labajā stūrī, skolēni varēs redzēt arī jauno slaidu savā telefonā. Šajā gadījumā slaidu numerācija atšķirsies no šajā stundas plānā norādītās numerācijas!*).

Kolēģu komentāri:

“Iespējams, kā mācību materiāls var tikt izmantots šis avots par digitālo veselību. <https://www.skolanakotnei.lv/digitala-veseliba/> Arī kādi pazīstami video par digitālo tehnoloģiju ietekmi uz mūsdienu cilvēku, kā, piemēram, <https://satori.lv/article/zalgalvja-7-serija-dzive-digitalaja-troksni?fbclid=IwAR20dZeHjpAixCbQwJvxfbqxt_va_NiUt0bAI4HXiob4HmfjnhQeB-xt9eQ>. ”

2. aktivitāte. Pozitīvas tiešsaistes reputācijas veidošana (ieteicamais laiks 10 min.)

**[7. slaids]** Skolotājs pajautā: “Kā varētu proaktīvi izmantot sociālos tīklus un citas tiešsaistes tehnoloģijas, lai sasniegtu savus mērķus?”

Skolotājs aicina veikt ierakstu dienasgrāmatā, norādot 3 mērķus šim mācību gadam. Tie var būt saistīti ar mācību procesu vai nākotnes karjeru.

**[8. slaids]** Skolotājs veido diskusiju ar skolēniem klasē, izmantojot šādus jautājumus:

* Kā sociālie tīkli var tev palīdzēt sasniegt mērķus?
* Kā tu varētu izveidot pozitīvu reputāciju?
* Kādi ieraksti un kuri sociālie tīkli varētu tev palīdzēt?
* Kādi tikumi tev jāizmanto, lai sasniegtu savus mērķus?
* Kā tehnoloģijas var palīdzēt tos sasniegt?

3. aktivitāte. Tiešsaistes etiķete (ieteicamais laiks 5 min.)

**[9. slaids]** Skolotājs pajautā: “Ar kādiem vārdiem Tev saistās vārds “etiķete”?”, izmantojot digitālo rīku *Word Cloud*.

Skolotājs palaiž *Word Cloud* funkciju, uzklikšķinot uz prezentācijas pogu. Skolēni telefonā (aplikācijas baltajā rūtiņā) uzraksta savas atbildes (vārdus vai īsus teikumus) un sniedz tās (uzspiežot uz zilas pogas “*Add*”)*.* Skolēni var iesniegt vairākās atbildes. (*Piezīme - skolotājs var regulēt iesniegšanas laiku un atbilžu redzamību. Sk. detalizēti* [*ClassPoint lietošanas instrukcijās*](https://www.lu.lv/fileadmin/user_upload/lu_portal/projekti/pzi/ARETE/ETAP/Ka_izmantot_digitalizetas_prezentacijas.pdf)).

Kad skolēni pabeidza sniegt atbildes, skolotājs rāda vārdu mākoni ekrāna un kopīgi ar skolēniem pārrunā, kādi ir visbiežāk izmantotie vārdi un kāpēc tie tika izvēlēti. (*Piezīme: izmantojot pogu ‘Insert results as a slide’ augšējā labajā stūrī, skolēni varēs redzēt arī jauno slaidu savā telefonā. Šajā gadījumā slaidu numerācija atšķirsies no šajā stundas plānā norādītās numerācijas!*).

Skolotājs komentē, ka etiķete ir pozitīva uzvedība un izturēšanās – šajā gadījumā saistībā ar komunikāciju tiešsaistē, piemēram, e-pasta saziņā, forumos, blogos un sociālo tīklu vietnēs.

Jāpaskaidro skolēniem, ka pirms informācijas publicēšanas tiešsaistē ir svarīgi pārdomāt, ar kādu informāciju dalies un kurš to varētu aplūkot – pēc informācijas publicēšanas to vairs nevar “paņemt atpakaļ”.

**[10.slaids]** Skolotājs aicina izveidot tiešsaistes etiķetes kontrolsarakstu: “Kas jādara, lai adekvāti komunicētos interneta vidē?” (piemēram, laipna, cieņpilna, pārdomāta valoda, uzrakstītā pārlasīšana un izlabošana pirms publicēšanas tiešsaistē). Skolēni pieraksta sarakstu savā burtnīcā un tad skolotājs diskusiju ar skolēniem:

* Vai tu vienmēr ņem vērā to, ko esi iekļāvis savā kontrolsarakstā, kad izmanto tehnoloģijas vai tiešsaistes resursus? Ja ne, kāpēc?
* Kādas kļūdas esi pieļāvis pagātnē, un ko tu varētu darīt citādi turpmāk?

4. aktivitāte. Rīcības plāns tiešsaistes reputācijas veidošanai (ieteicamais laiks 15 min.)

**[11. slaids]** Skolēni aizpilda rīcības plāna lapu (1. materiāls). Izdomā, kurus ierakstus Danielam vajadzētu publicēt un kurā platformā viņš to varētu darīt. Vai klasē valda vienprātība? Pārrunājiet problēmjautājumus, kuri rodas, aplūkojot šo rīcības plānu!

Jāpaskaidro, ka Danielam nevajadzētu publicēt šos ierakstus:

* video, kurā viesnīcas apmeklētājam gadās kļūme – pasmiešanās par kādu tiešsaistē, īpaši bez šī cilvēka atļaujas, neatstās labu iespaidu par Danielu;
* atvainošanās par lidojuma aizkavēšanu – Danielu tas var šķist smieklīgs stāsts, tomēr vai viņš tiešām vēlas, lai visi, tostarp jaunais priekšnieks, uzzinātu, ka viņš ir bezatbildīgs? Ja viņš patiešām vēlas atvainoties, viņam vajadzētu sazināties ar lidsabiedrību.

Skolēni pievieno savas idejas, kā pozitīva reputācija tiešsaistē palīdzēs sasniegt personīgos mērķus skolā, meklējot darbu, tālākā izglītībā, darbā, tiekot izraudzītam par kandidātu vadošā amatā utt.

Kolēģu komentāri:

“Ļoti aktīvi un ieinteresēti skolēni bija sarunā par tiešsaistes etiķeti un to, kā tās ievērošana var palīdzēt viņiem dzīvē. Noderīga 4. aktivitāte, kas sniedz piemēru pozitīvas reputācijas veidošanai.”

“Darba lapā izveidotos jautājumus tikai pārrunājām Zoom nodarbībā, klātienē aktivitātes darba lapā būtu bijis vienkāršāk īstenot.”